Mads Asprem

Mads Michael Asprem (født 16. april 1961 i Levanger) er en norsk forretningsmann, bosatt i London.

Han gikk Levanger videregående skole og utførte så førstegangstjenesten, der han var hovedtillitsvalgt. Han tok BSc i økonomi ved Wharton School i Philadelphia i 1983 og MBA ved University of Chicago i 1987.

Asprem var porteføljeforvalter i Storebrand fra 1984 til 1985, konsulent i Monitor Company fra 1987 til 1989 og analytiker i Credit Suisse i London fra 1990 til 1991. I 1991 gikk han til Morgan Stanley, hvor han etter hvert ble direktør og leder for research på tre- og papirprodukter. I 1994 og 1995 ble han kåret til Europas beste finansanalytiker innen papir- og emballasjeaksjer av tidsskriftet Institutional Investor. Fra 2000 til 2005 var han viseadministerende direktør og leder for global research på tre- og papirprodukter i Merrill Lynch.

Fra 2006 til 2018 var Asprem administrerende direktør i skogplantingsselskapet Green Resources. Han hadde etablert selskapet i 1995. I 2016 var Green Resources det største skogbruksselskapet i Øst-Afrika og hadde plantet 440 000 dekar skog, men kom i en finansiell krise som endte med store tap. I 2018 etablerte han investeringsselskapet New Africa Impact med seg selv som ledende partner. 

Han har også vært politisk interessert. I skoleårene hadde han verv i Levanger og Nord-Trøndelag Unge Høyre og satt en periode i Unge Høyres landsstyre. Han deltok på Unge Høyres elitekurs i 1977. I perioden 1981–1985 var han vararepresentant til Stortinget fra Nord-Trøndelag. Han møtte elleve dager på Stortinget i 1982, i en alder av 20 år og 5 måneder, som den yngste siden 1814.

Han er sønn av lærerne Anders og Karen Asprem (født Larsen).

Referanser

Eksterne lenker 
 

Norske konsernsjefer
Norske forretningsanalytikere
Norske siviløkonomer
Høyre-politikere i Nord-Trøndelag
Vararepresentanter til Stortinget
Lokalpolitikere i Levanger
Tillitsvalgte i Unge Høyre
Personer tilknyttet Storebrand
Personer fra Levanger kommune